
VIRO  DOCTISSIMO 


THEODORO  FRIBERiCO  BALTZ 

MEDICINAE  ET  CHIRURGIAE  DQCTORI 


S. 

FRANCISCUS  CARO  L U S NAEGELE. 


Nihil  poterat  contingere  mihi  exoptatius,  quam  ut,  quo  tempore 
Decanatus  ordinis  nostri  munere  fungebar , mihi  potissimum 
injungeretur  officium  summis  in  arte  medica  Te  ornandi  hono- 
ribus. Quorum  quidem  honorum  causa,  quibus  longe  dignis- 
simum Te  esse  et  reliqui  collegii  medici  in  alma  nostra  Academia 
Ruperto- Caro  lina  professores  et  ego  ex  doctis  Tuis  et  scitis 
responsionibus  ad  quaestiones  a nobis  in  examine  propositas 
cum  summa  voluptate  cognovimus,  Tibi  gratulor  ex  animo  et 
vehementer,  fortunatissimos  simul  praedico  illos,  quibus  Tu, 

utpote  eximius  artifex , in  valetudine  tuenda  et  restituenda 
salutaris  artis,  in  qua  tantopere  excellis,  opem  feres  et  auxilium. 

Ut  igitur  illum,  quo  Te  amplector,  amorem  eamque 
amicitiam,  qua  animum  meum  commotum  sentio,  palam  tibi 
significem,  exstetque  monumentum  qualecunque  ejus,  qua  Te 
colo,  observantiae 5 hanc  Tuo  nomini  inscribo  explicationem 
tumoris  Aortae , dignissimi  quem , quotiescunque  accidat , 
scrutentur  accuratius  medici.  Nimirum  quanto  saepius  illis 
tumoribus  , quos  aneurysmata  appellamus  , pars  magnae 
arteriae  vicina  cordi  affligitur,  tanto  rarius  animadvertuntur  in 
remotissima  Aortae  parte.  Neque  omnino,  ex  quo  viri  im- 
mortalis Antonii  Scarpae  de  aneurysmatibus  opus  in- 
gentem excitavit  controversiam,  quidquam  videri  potest  exi- 
guum et  inutile,  quod,  quamvis  sit  levissimum,  prodesse  possit 
ad  cognitionem  hujus  materiae  augendam.  Atque  illa  quidem 
est  ratio,  qua  adducor,  ut  credam,  gratas  fore  et  acceptas 
peritis  doctisque  medicis  has  de  aneurysmate  Aortae,  quod  ipse 
vidi  et  scrutatus  sum,  observationes  qualescunque.  Illud  vero 
doleo,  quod  eam  mulierem,  quae  illo  morbo,  quem  descripturus 
sum,  laboravit,  neque  tempestive  satis,  neque  tam  diu,  quam 
optandum  fuisset,  observare  mihi  concessum  fuit. 

Femina,  in  qua  rarissimum  hoc  phaenomenon  patholo- 
gicum repertum  est,  licet  columna  vertebralis  scoliosi  paululum 
detorta  fuerit,  statura  magna,  ossium  structura  firma,  gracilis 
et  ceteroquin  bene  conformata  erat.  Triginta  tres  annos  habuit, 
cum  exstincta  est.  Familia,  unde  nata  erat,  liberorum  copia 
gaudet.  Parentes  ejus  eo  tempore,  quo  generabatur,  jam  aetate 
provecti  fuerunt.  Pater,  qui  anno  aetatis  septuagesimo  secundo 
hydrope  pectorali  est  exstinctus,  jam  tum  arthritide  saepius 
laborabat,  cum  ipsa  ej usque  frater,  natu  minimi,  procrearentur. 
Ambo  etiam , frater  vero  maxime , rheumaticis  et  arthriticis 
affectionibus  laborarunt,  quarum  in  ceteris  liberis  prius  natis, 
quam  pater  arthritide  afficeretur,  nullum  vestigium  exstabat. 
Cum  patris  mortui  corpus  dissecaretur,  aorta  arteria  plures 
pollices  in  longitudinem  plane  ossefacta  et  ossei  canalis  instar 
inveniebatur. 

De  vita  ante  acta  et  de  priori  valetudinis  statu  et  conditione 
cognati  ejus  haec  fere  retulerunt : Dentitio  multis  conjuncta  fuit 
difficultatibus.  A quinto  ferme  aetatis  anno  usque  ad  sextum 
oculorum  inflammationibus  saepe  afficiebatur.  Nec  prius  in 
regione  thoracis  parva  ista  columnae  vertebralis  flexura  animad- 
vertebatur, ad  quam  sanandam  ex  medici  consilio  strophium 

adhibebatur.  Ab  anno  decimo  quarto  usque  ad  aetatis  decimum 
septimum  minus  valebat,  et  saepe  oedema  pedum,  qui  simul 
fusci  coloris  maculis  obsiti  erant,  accedebat.  Menstruatio,  quae 
anno  decimo  septimo  prima  vice  apparuit,  per  totam  vitam 
a regula  nunquam  aberravit.  Usque  ad  aetatis  annum  vigesimum 
secundum , quo  tempore  matrimonium  iniit , item  primis 
matrimonii  annis,  praeter  febrim  nervosam  et  rheumaticos  dolores, 
bona  valetudine  utebatur.  Constitutione  corporis  erat  robusta 
et  specie  eximia.  Quod  attinet  ad  animi  temperationem,  haec 
mulier  erat  severa,  moesta  et  in  phantasiae  lusus  facile  aberrans. 
Praecipuae  erat  indolis,  aliorum  hominum  et  commodis  et  mi- 
seriis facile  movebatur,  quippe  quae,  ut  cum  Terentio  loquar, 

« nihil  humani  a se  alienum » putaret.  Connubium  erat  felix. 
Maritus  aetate  aequali,  cum  ad  hypochondriam  et  morositatem 
esset  propensus , nec  uxoris  animum  exhilarare,  nec  laeta  et 
jucunda  animi  pathemata  excitare  poterat.  — Rebus  domesticis 
obeundis  occupata  esse  solebat.  Per  fortunarum  statum  vale- 
tudinis curam  gerere  satis  potuit,  cui  quidem  nimis  justo  ser- 
viebat. — Neque  ipsa  neque  ejus  propinqui  et  necessarii  recor- 
dabantur , illam  unquam  mechanicae  potentiae , unde , quod 
noceat,  pertimescendum  esset,  obnoxiam  fuisse,  ictu  vel 
pulsu  vel  alio  quo  impetu  laesam. 

Prima  graviditate  augebantur  tristitia  et  morositas.  De 
angoribus  nonnunquam  querebatur.  Septimo  mense  exanimem 
infantem  peperit  manifesta  putredinis  signa  prae  se  ferentem. 
Prior  tamen  valetudinis  vigor  brevi  tempore  rediit,  et  commo- 
diore exin  et  firmiore  valetudine , quam  antehac , utebatur. 
Post  annum  fere  praeterlapsum  fusci  coloris  maculae  in  pedibus 
exulcerabantur,  et  cuique  sanandi  rationi  resistebant.  Ex  quo 
tempore  in  genu  sinistro  tumor  permanens,  qui  pro  coeli  ratione 
modo  auctus  modo  imminutus,  neque  tamen  unquam  penitus 
evanescens.  — Alterius  graviditatis  exitus  idem  fuit:  exanimem 
peperit  fetum,  eum  que  mense  octavo.  Praecordia  per  hanc 
graviditatem  vehementius  etiam  premebantur  angoribus,  metu 
feminae  auctis,  ne  iterum  exanimem  infantem  ederet.  Unde 
languor  animi  et  morositas  ad  summum  pervenerunt. 

Tertius  partus  prioribus  quidem  non  felicior.  In  unaqua- 
que graviditate  angores  valde  exasperabantur,  et  intolerabili 
misera  metu  vexabatur.  Medicamentis  itaque  saepius  utebatur, 
et  medicos,  viros  amplissimos  et  gravissimos,  cogebat,  ut  illa 
sibi  praeberent,  cum  et  vitae  nimis  cupida  esset  et  nihil  vehe- 
mentius optaret,  quam  ut  vivum  eniteretur  infantem.  Etsi 
celsiore  figura  fuit,  neque,  praeter  altiorem  sinistrae  coxae  statum, 

in  conformatione  pelvis  ulla  enormitas  (abnormitatem  dicunt) 
detegi  potuit,  tamen,  cum  quarto  ventrem  ferret,  medici  suade- 
bant, ut  saepius  supina  cubaret,  quia  quandam  pelvis  deformi- 
tatem causam  esse  infelicis  graviditatis  eventus  judicabant.  Quod 
consilium  ipsa  tam  accurate  secuta  est,  ut  per  quatuor  menses  in 
situ  horizontali  paene  continenter  supina  cubaret,  licet  multa 
cum  hoc  situ  conjuncta  essent  incommoda,  et  anxietates  magno- 
pere adaugerentur.  Jam  eo  angores  pervenerunt,  ut  ardente 
facie  et  toto  corpore  tremens  animam  agere  videretur.  Quatuor- 
decim  fere  diebus  ante  naturale  parturitionis  tempus  doloribus 
partus  afficiebatur,  qui  paulo  post  evanuerunt,  et  octo  diebus 
praeterlapsis  rursus  exanimem  infantem  peperit.  Qua  de  causa 
ad  summum  morositas  progressa  est.  Ad  reficiendam  valetu- 
dinem praeter  plura  medicamenta  etiam  balneorum  usus,  sed 
frustra , adhibebatur. 

Quinta,  quae  ultima  fuit,  graviditate  angores  magis  etiam 
augebantur.  Horribili  metu,  ne  rursus  exanimem  infantem 
procrearet,  tristitia  et  omnibus  irritatae  phantasiae  imagini- 
bus et  continenter  et  crudelissime  vexabatur.  Quoniam 
tribus  prioribus  graviditatibus  decem  aut  quatuordecim  dies 
ante  naturale  partus  tempus  doloribus  et  parturitionis  conatu 

afficiebatur,  qui  uteri  orificium  ad  partum  ipsum  efficiendum 
satis  aperirent,  tum  autem  dolores  lii  disparebant,  et  exanimis 
infantis  partus  semper  consecutus  erat;  hac  graviditate  id  potis- 
simum faciendum  medici  arbitrabantur , ut  initium  dolorum 
partus  curiose  observarent.  Qui  cum  ipsi  quatuordeciin  diebus 
ante  justum  graviditatis  finem  orirentur,  uterique  orificium  se 
aperire  coepisset,  quo  tempore  parturiens  motum  infantis  distincte 
sensit,  infantis  versio  instituebatur.  Infans  valde  macilentus 
revera  levia  vitae  signa  prae  se  ferebat.  Placentae  textura 
firma,  densa  et  acuto  solidoque  et  paene  cartilaginoso  margine 
cincta,  cujus  interna  structura  eadem  fere  fuit,  quae  steatomatis  est. 
In  placenta  ipsa  ejusque  superficie  multa  quasi  ossea  vel  potius 
terrena  concrementa  inveniebantur.  Eadem  placentae  conditio 
in  superioribus  fuit  partubus. 

Ad  oedema  pedum  aegrotans  valde  propensa  erat,  id  autem 
tempore  graviditatis  semper  magnopere  adaugebatur.  Interdum 
tamen  pedes  non  intumescebant.  Non  raro  pedes  exulceraban- 
tur , idque  autumno  fieri  solebat.  Quod  quatuor  ultimis  vitae 
annis , id  est  post  ultimum  ejus  partum  , nunquam  contigit. 
Cum  pedes  intumescerent,  minus  ea  angebatur,  pectusque  erat 
liberius.  Pedes  ipsi  semper  sicci,  frigidissimi.  Eorum  cutis 

sicca,  aspera,  membranacea,  saepius  rugosa  et  crusta,  quae 
calci  erat  similis,  obsita,  epidermis  interdum  sese  desquama- 
bat, ita  ut  ultimis  vitae  annis  plane  vetulae  esse  pedes  vide- 
rentur. 

Quatuor  vel  quinque  ultimis  vitae  annis  affligebatur  pal- 
pitatione cordis , quae  quidem  saepius  diu  intermitteret , sed 
semper  vehementior  evaderet  et  frequentius  recurreret  simul 
cum  aequali,  fortiori  tamen,  in  abdomine  pulsationis  sensu. 
Maritus  ejus  hanc  pulsationem  se  jam  ante  observasse  dicebat. 
Ab  initio  palpitatio  tantummodo  sentiebatur,  quum  cubitum 
iret  Sensim  frequentius  eam  invasit.  Interdiu  etiam,  sed  rarius 
et  minore  vi  accessit,  et  si  per  diem  nullum  palpitationis  vestigium 
apparuerat,  semper  illa,  simul  ut  noctu  decubuit  mulier,  rediit. 
Quodcunque  animi  pathema  palpitationem  cordis  aut  excitabat 
aut,  cum  aderat,  adaugebat,  idemque  in  colloquio  alacriore, 
post  alvi  exonerationes  et  tribus  ultimis  vitae  annis  praecipue 
post  coitum  contigit.  Coitu  peracto,  nisi  totam  se  daret  quieti, 
palpitatio  eximie  adaugebatur.  Ultimis  vitae  annis  facillime 
animus  irritari  atque  commoveri  potuit.  Cujuscunque , ipsa 
praesente,  morbi  mentio  fieret,  eo  se  putabat  laborare,  et  mortis 
timore  continenter  vexata  fuit  summopere.  Accedebant  angores, 

pectoris  adstrictio,  sanguinis  circulatio  impedita,  congestiones 
ad  caput  etc.  . — Medicus  experientissimus  et  celeberrimus , 
cujus  cura  per  tres  annos  ante  mortem  mulieris  in  ea  sananda 
versabatur , quique , ab  aegrotae  domicilio  duo  miliaria 
remotus,  illam  non  poterat  observare  continenter,  hydropem  pe- 
ricardii esse  putabat  et  huic  diagnosi  accommodabat  medendi 
rationem. 

Autumno  anni  MDCCCXII  post  coitum  peractum  palpita- 
tio cordis  acerrima  exorta  est,  cum  pectoris  adstrictione  et  an- 
goribus conjuncta,  ita  ut  respiratio  plane  impediretur.  Pallebat 
vultus,  membra  extrema  erant  frigida,  rigebant  oculi  etc.  Post 
aliquot  dies  melius  se  habebat.  Impetuum  vehementiorum 
hic  fuit  primus.  — * Autumno  anni  MDCCCXIII  similis  impetus, 
quum  ad  quietem  iret,  fuit,  prioribus  tantummodo  major  et 
quidem  tam  vehemens , ut  animi  sui  plane  non  esset  compos. 

Duobus  ultimis  aetatis  annis  palpitatio  cordis  omnino  ve- 
hementior  atque  vehementior  fuit,  interdiu  tamen  minore  vi, 
quam  cum  cubitum  iret  aegrotans.  Coitu  omnino  fere  abstinere 
debuit,  utpote  quo  palpitationis  vehementia  semper  adaucta. 
Medico  cuidam  eruditissimo  et  petilissimo , qui  vere  anni 
MDCGCXIV  per  dies  octo  aegrotae  operam  dedit,  symptomata 

morbi  suspicionem  moverunt , laborare  eam  aneurysmate 
Aortae,  et  sensus  quidam  molestus  in  regione  arcus  magnae  ar- 
teriae, de  quo  querebatur  mulier,  atque  impedita  per  vices  et 
labefactata  deglutiendi  facultas  illum  adduxere,  ut  opinaretur, 
aneurysma  sedem  in  Aorta  thoracica  habere.  Idem  medicus 
tum  illis  rationibus,  quas  dixi,  tum  opinione  praejudicata, 
quam  ex  aneurysmate  Aortae  thoracicae  haud  ita  pridem  a se  ob- 
servato conceperat,  ut  ipse  candide  confitetur,  adeo  sibi  imponi 
passus  est,  ut  rem  accuratius  indagare  et,  quod  ipse  postea 
summopere  doluit,  explorare  paene  neglexerit  abdomen. 

Aestate  anni  MDCCCXIV  palpitatione  tantum  non  semper 
cruciabatur,  et  angores  multo  erant  frequentiores.  Undecimo 

die  Novembris  ipsius  anni  noctu  impetus  prioribus  acrior  subito 

eam  afflixit.  Per  eam  diem  optime  sese  habebat  aegra , cum 
plures  visendi  causa  venissent,  negotiis  domesticis  valde  occu- 
pata. Ante  coenam  interque  eam  laeta  erat  et  valde  hilaris. 
Quum  cubitum  ibat,  palpitatio  orta  est,  quae,  continuo  adaucta, 
vehementior,  quam  unquam  antea,  evasit.  Conjuncti  cum  ea  erant 
summi  angores,  spasmi  respirationis  et  vehementissima  dyspnoea, 
spiritus  haerebat,  tremebat  lingua,  tremebant  artus,  distorque- 
batur vultus , convulsionibus  extremitates  conquassabantur , 

obnubilabantur  sensus  et  externi  et  interni  , trismus , cibi , 
quos  ceperat,  multa  pituita  mixti  per  nares  ejiciebantur.  Et 
pallor  et  algor.  — Jam  mortuam  eam  mndicus  advocatus  ha- 
bebat. — Tardissime  recreata  est.  Ex  iis,  quae  ad  me  delata 
sunt,  impetum  ipsum,  quaeque  eum  sequebantur,  convulsioni- 
bus, quae  ex  vehementi  uteri  haemorrhagia  in  neoenixis  oriun- 
tur, similem  fuisse  judico.  Diebus  quinque  post  ad  aegram 
arcessitus  sum , quam  per  dimidium  annum  non  videram.  Vix 
illam  cognovi.  Facies  pallida,  plane  mutata;  ipsa  valde  emaciata. 
Minimus  motus  palpitationem  cordis  excitabat.  Pulsus  debilis 
erat  atque  vix  detegi  poterat,  sine  ullo  typo,  irregularis.  Neque 
usque  ad  mortem , quae  die  vigesimo  octavo  ejusdem  mensis 
consecuta  est,  unquam  quidquam  normalitatis  in  pulsu  inveniri 
poterat.  Spiritus  erat  liber;  ipsa  mentis  compos;  pedes  gelidi 
— In  abdomine  paululum  ad  latus  sinistrum  tumor  oblongus, 
durus,  a superiori  ad  inferiorem  abdominis  regionem  versus, 
vehementer,  sed  normaliter  pulsans,  tangendo  deprehendebatur. 
Pulsatio  ita  vehemens  fuerat,  ut  utra  que  manus  tumori  imposita 
pulsum  tollere  aut  saltem  imminuere  non  posset.  — Cum  non 
dubia  esset  mali  conditio , omnis  cura  in  sublevandis  mi- 
serae doloribus  ponenda  videbatur.  Leves  palpitationis  ictus 

redibant.  Tertia  dic  ante  obitum  vespere  magna  virium  debili- 
tate et  deliquio  animi  tam  diu  laborabat,  ut  jam  exanimis  ha- 
beretur. Recreata  quidem  est;  ex  hoc  autem  tempore  vires 
vitales  aperte  minuebantur.  Frequentes  oscitationes,  vomitus, 
aurium  strepitus,  visus  obnubilationes , lipothymiae  etc. 
vicissim  oriebantur.  Vigesimi  octavi  diei  vespere  rursus  lipo- 
thymia  affecta  fuit,  ex  qua  paululum  tantummodo  refocillata  post 
aliquot  horas  levibus  convulsionibus  exstincta  est. 

Sectione  cadaveris  instituta,  in  cavo  thoracis , si  leves  pul- 
monum ad  pleuram  adhaesiones  excipias,  nihil,  quod  memo- 
ratu dignum  esset,  inveniebatur.  Justo  paululum  minus  cor 
videbatur,  et  vasa  majora  sanguine  omnino  paene  carebant. 

Abdomine  aperto,  in  regione  hypogastrica  tumor  nigro-cae- 
ruleus,  paululum  ad  latus  sinistrum  prominens  et  magnitudine 
paene  aequans  caput  humanum,  conspiciebatur.  Tumor,  inte- 
stinis remotis,  plane  rotundus  inferiorem  cavi  abdominalis  par- 
tem tantum  non  omnem  occupabat.  Antica  ejus  superficies , 
quae  peritonaeo  obducitur,  laevissima  erat.  Tumorem  nil  aliud, 
nisi  aneurysma  Aortae,  esse,  jam  ante  obitum  mulieris  non  in 
dubium  vocabatur. 

Gor  cum  toto  Aortae  canali  caute  resectum  est.  Solus  tumor 

quinque  circiter  librarum  pharmaceuticarum  erat.  Maximam 
tumoris  partem  sanguinis  coagulati  stratis  constare,  ex  accura- 
tiore investigatione  intelleximus.  Quibus  remotis,  proprium, 
quod  dicitur,  aneurysma  conspicere  licuit.  Ex  quo  loco  Aorta 
inter  duo  diaphragmatis  crura  in  cavum  abdominis  descendit, 
inde  ea  dilatari  coepit.  Quae  dilatatio  paulatim  increscebat 
usque  ad  eum  locum,  qui  quatuor  digitos  a divaricatione  in  iliacas 
distat,  ubi  tumor  amplissimus  erat,  aut  saccum  aneurysmatis 
proprium  efficiebat;  ut  Tabula  adjecta  exhibet.  Totius  partis 
dilatatae  (c  — e)  longitudo  erat  undecim  pollicum,  sacci  [d — e) 
fere  sex,  ej usque  latitudo  sive  diametrus  transversa  quinque.  Ar- 
teriae lumen  non  omnino  aequaliter,  sed  magis  anticam  partem 
versus  et  ab  utroque  latere  dilatatum  esse  videbatur.  In  am- 
plissimae partis  antica  facie  rima  parva  (z)  conspiciebatur,  per 
quam  probabile  est  non  multo  ante  mortem  effluxisse  sanguinem, 
et  in  textum  cellulosum,  quod  est  post  peritonaeum,  se  effu- 
disse. Ita,  quod  ab  initio  aneurysma  verum  erat,  in  spurium, 
quod  dicitur,  transibat,  eaque  causa  mortis  fuit. 

Sedulo  et  summa  diligentia  una  cum  dilectissimo,  dum 
in  vivis  erat,  collega,  Acker manno,  instituta  investigatio  satis 
docuit,  omnes  Aortae  membranas,  et  internam  et  musculosam 

et  cellulosam,  ab  illo  loco  revera  dilatatas  esse.  Membranam 
musculosam  et  laevem  a summa  parte  aneurysmatis  omnibus  locis 
usque  ad  infimam  cultro  anatomico  adhibito  persecuti  sumus, 
unde  verum  aneurysma  fuisse  ne  dubitari  quidem  potest. 

Passim  inter  Aortae  tunicas  per  totum  ejus  tractum : 
in  arcu,  in  Aorta  thoracica  et  in  illa  parte,  quae  aneurysma 
conformabat,  ossea  puncta,  squamulae  et  lamellae  inventae 
sunt.  Squamulae  osseae  inter  membranam  internam  et  muscu- 
losam erant,  utrique  implicatae.  Paene  ab  exordio  tumoris 
Aortae  parietum  crassitudo  augebatur  et  in  amplissima  sacci  re- 
gione crassissimi  parietes  erant.  In  ipso  aneurysmatis  cavo 
solida , densa  et  polyposa  quasi  concrementa  coloris  albi,  sub- 
rubri et  rubicundo -flavi  alia  super  alia  coacervata  erant.  Ad 
summam  densitatem  in  inferiore  sacci  parte  haec  massa  per- 
venerat. 

Utraque  arteria  iliaca  fuit  valde  tenuis,  praetereaque  prae- 
cipue memorabile  est,  eos,  quos  modo  commemoravi,  Aortae 
ramos,  qui  alias  angulum  acutum  efficiunt,  in  lineam  curvam 
eamque  admodum  suppressam  abire,  uti  Tabula  monstrat. 

Quamquam  mihi  non  sumo  tantum  aut  arrogo,  ut  audeam 
de  hujus  morbi,  quem  explicavi,  ortu  judicare  et  causis,  illud 

tamen  pronunciare  haud  dubito,  illius  expansionis,  qua  subinde 
affecta  est  Aorta , causam  praeparatoriam  sitam  luisse  in  vitiosa 
abnormique  parietum  magnae  arteriae  conditione , quam  ar- 
bitror profectam  esse  ex  dispositione  rheumatico  - arthritica , 
quam  a patre  aegrota  acceperat,  quandoquidem  illius,  quam 
dixi,  dispositionis  non  raro  apparuerant  manifesta  per  integram 
ejus  vitam  vestigia.  Atque  facile  adducor,  ut  credam,  aneurys- 
ma originem  quidem  duxisse  ab  inferiori  Aortae  parte,  eam 
vero  dilatationem,  quam  literis  d.  c.  signavi,  natam  esse  serius, 
postremo  finem  terminumque  illi  constitutum  ab  hiatu  aortico 
diaphragmatis. 

Ceterum  has  observationes  qualescunque  ut  boni  aequique 
consulas  aique  me  semper  ames  et  diligas,  vehementer  oro 
rogo  que.  Vale. 

Scribebam  Heidelbergae  a.  d.  IV  Jan.  MDCCCXYI. 

EXPLICATIO  TABULAE, 

QUAE  CORDIS  ET  TRACTUS  AORTAE  ARTERIAE  DIMIDIAM 
MENSURAM  NATURALEM  EXHIBET. 


a) 

*) 

/) 

e) 

dd) 

h) 

kk) 


Cor. 

Arcus  magnae  arteriae. 
Arteria  coeliaca. 

— - mesenterica  superior. 

Arteriae  renales. 

Arteria  mesenterica  inferior. 
Arteriae  iliacae. 

